**Előterjesztés**

**Hévíz Város Önkormányzatának Képviselő-testülete**

**részére**

**Tárgy:**  Hévíz Balaton Airport Kft. 2019. évi gazdálkodása könyvvizsgálói jelentéssel ellátott mérleg és eredmény-kimutatás

**Az előterjesztő:** Papp Gábor polgármester

**Készítette:** Kepli József János alpolgármester

Benkő Attila ügyvezető igazgató

**Megtárgyalta:** Hévíz-Balaton Airport Kft Felügyelő Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

Hévíz Város Önkormányzat Képviselő-testülete 51/2012. (III.14.) Kt. határozatában döntött arról, hogy egyszemélyes gazdasági társaságot alapít Hévíz-Balaton Airport Kft néven. Az ügyvezető igazgató minden év május 31-ig beszámol az előző üzleti évről az alapító tagoknak. Az előterjesztés melléklete tartalmazza az ügyvezető által készített üzleti jelentést, az egyszerűsített mérleget és eredmény-kimutatást, valamint a könyvvizsgáló véleményét.

Az üzleti jelentés bemutatja a reptér turisztikai jelentőségét, nemcsak a tulajdonos szemszögéből, hanem képet lehet kapni a Balaton, valamint a régióba légi közlekedéssel érkezők vonzáskörzetéről. A beszámolás évében a Hévíz-Balaton reptérre moszkvai, hét németországi városból érkeztek légi járatok. Az előző évhez képest csökkent az utaslétszám, mely 11.466 főről 9.423 főre csökkent, és kereskedelmi áruforgalom nem volt.

A reptér a fent leírtak ellenére eredményes évet zárt. Az elkönyvelt pozitív eredmény 541 ezer forint. A pozitív eredményt a társaságnál nem a saját bevételek eredményezték. A saját bevétel az előző évi 188.917 ezer forintos teljesítéshez képest 2019. évben ez 173.607 ezer forintra teljesült. A saját bevételből 67.709 ezer forint üzemanyag értékesítésből realizálódott. Ez a bevétel is kevesebb az előző évhez képest.

A Hévíz-Balaton Airport Kft kiadásainak legnagyobb részét a törvény által előírt kötelező szolgáltatások igénybevétele jelenti. Hat hónapon át 3.350 ezer forint, majd 3.900 ezer forint volt a légiforgalmi szolgáltatás, (egy hónapot leszámítva) éves szinten 44.50 ezer forint. Ugyancsak rendszeres havi kiadás a terminál épület tulajdonosával kötött bérleti szerződés alapján havonta 3.000 ezer forint, ami éves szinten a felszámított késedelmi kamattal együtt, ehhez még jelentkezett évközben a vagyonkezelői díj fizetése, illetve soron kívüli bérleti díj rendezése, így összesen 55.624 ezer forint került e célból kifizetésre. A legnagyobb kiadást a humán szolgáltatás jelentette 183.375 ezer forint összegben.

Ezen kívül vannak a karbantartási díjak, melyeket mindenképpen fizetni kell, hogy a reptér üzemképessége biztosított legyen, ez éves szinten 64.300 ezer forint (ez tartalmazza 30 millió forintos összegen a burkolati jelek festését), a közüzemi díjak 17.455 ezer forint, mely egy ekkora épületnél nem képviselnek jelentős összeget, mert minden takarékossági intézkedést megtesz a társaság, hogy ezek a díjak a legminimálisabbak legyenek.

Az éves szinten tervezett összes kiadás 398.395 ezer forint, a teljesítés 463.289 ezer forint (nem szerepelt a tervben a burkolati jelek festése).

A fent leírt takarékos gazdálkodás, valamint mindent forint bevételt elősegítő intézkedések megtétele mellett lehetett elérni azt, hogy a társaság pozitív eredménnyel zárja a 2019. évet. Ehhez természetesen szükséges volt az is, hogy a központi költségvetésből a társaság összesen 240 millió forint működési támogatást kapjon. A tulajdonos önkormányzat is jelentős összeggel támogatta a repteret, a 2019-ban biztosított 50 millió forintos támogatásból csak 5,5 millió forint került a beszámolás évében elszámolásra, mert a többi a 2018. évhez lett felhasználva. A 2020-ban adott támogatásból 35 millió forint került könyvelésre a 2019. évi szállítói állomány rendezésére.

A mérleg eszköz és forrás oldala megegyező összegben 487.277 ezer forintban került megállapításra. Az előző évhez képest ez 321.632 ezer forinttal több, melyet az eszköz oldalon a pénzeszközök 273.590 ezer forinttal történő emelkedése eredményez (év végén érkezett ITM támogatás miatt), továbbá emelkedett az immateriális javak és a tárgyi eszközök állománya.

Forrásoknál szintén természetesen ugyancsak 321.632 ezer forinttal több a mérleg összege, mint az előző évben, ahol a rövid lejáratú kötelezettségeknél állapítható meg 44.768 ezer forintos emelkedés és a passzív időbeli elhatárolásoknál 276.233 ezer forint (ITM támogatás miatt). A saját tőke összege 37.891 ezer forint, míg a jegyzett tőke 51.500 ezer forint, így a saját tőke összege nem ment a jegyzett tőke összegének 50 %-a alá.

A Hévíz-Balaton Airport Kft a 2019. évi üzleti évet 541 ezer forint pozitív eredménnyel zárta. Az előző évi eredménye (2018. év) 1.750 ezer forint volt. A beszámolás évében elért kevesebb pozitív eredményt elsősorban a járatokból realizált kevesebb bevétel, valamint a sürgően elhárításra kerülő kiadások emelkedése eredményezte.

A kihirdetett veszélyhelyzetre tekintettel a katasztrófavédelemről szóló 2011. évi CXXVIII. törvény 46. § (4) bekezdése alapján a képviselő-testület feladat- és hatáskörét a polgármester gyakorolja.

A cég 2019. évi üzleti beszámolójának elfogadása tekintettel a Hévíz-Balaton Airport folyó fejlesztése érdekében szükséges és arányos döntés.

Kérem a tisztelt Képviselő-testületet, hogy a határozati javaslatot elfogadni szíveskedjen.

A döntés egyszerű többséget igényel. A határozat normatív határozat.

**2.**

**Határozati javaslat**

(amely a Hévíz Balaton Airport Kft. taggyűlése \_\_\_/2020. (……..) számú

határozatának minősül)

Hévíz Város Önkormányzat Polgármestereként a 40/2020. (III.11.) Korm. rendelettel kihirdetett veszélyhelyzetre tekintettel a katasztrófavédelemről szóló 2011. évi CXXVIII. törvény 46. § (4) bekezdése alapján a képviselő-testület feladat- és hatáskörében a következő döntést hozom:

A Hévíz-Balaton Airport Kft 2019. évi gazdálkodása könyvvizsgálói jelentéssel ellátott mérleg- és eredmény-kimutatását a 2019. december 31-ei állapotnak megfelelően az eszközök és források értékét illetően egyező összeggel, 487.277 ezer forintban, és 541 ezer forint pozitív mérleg szerinti eredménnyel elfogadom.

Felelős: Papp Gábor polgármester

Határidő: 2020. május 31.

**4.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Kepli József János | alpolgármester előterjesztés készítő |  |  |
| Dr. Tüske Róbert | Jegyző |  |  |
| Szintén László | Közgazdasági osztályvezető / pénzügyi ellenőrzés |  |  |
|  |  |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Benkő Attila | ügyvezető igazgató |  |  |
| Vecsera Jánosné | könyvvizsgáló |  |  |